**táborság**
Általános szerződési feltételek

ifjúsági táborhely
egyéb szálláshely



Hatályos: 2025.01.01-től

Tápióság Kft.

2253 Tápióság, Bicskei út 3.

adószám: 27285066-2-13

**Az ÁSZF célja, tárgya, személyi és időbeli hatálya**

Az Általános Szerződési Feltételek (a továbbiakban: ÁSZF) célja azon általános feltételek rögzítése, melyek részévé válnak a Szolgáltató, a Vendég és a Szálláshely résztvevői, illetve törvényes képviselőik között létrejött jogviszonyoknak.

Jelen ÁSZF egyaránt hivatott szabályozni, mind a bentlakásos (ottalvós), napközis gyermek és ifjúsági táborok, napközis táborok, mind az egyéb céllal nyújtott szálláshely, vagy rendezvényhelyszín szolgáltatásokat.

Az ÁSZF tárgyi hatálya Szolgáltatónak a jelen ÁSZF alapján biztosított szálláshely, rendezvényhelyszín kiadására terjed ki.

Az ÁSZF személyi hatálya alá tartoznak: a Szolgáltató, Táborszervező, a Vendég, a Táborozó és a Táborozó törvényes képviselői.

Az ÁSZF és annak esetleges módosításai a szálláshely honlapján (www.tapiosagkft.hu) történő – a honlapra történő felhelyezés időpontját is tartalmazó – kihirdetéssel lépnek hatályba. A módosítások nem érintik a korábbi (módosítást megelőző) ÁSZF hatálya alatt megkötött ügyletek tartalmát.

## **Definíciók:**

*Szolgáltató*: az I. fejezetben meghatározott Szervezet.

*Vendég*: az a személy, aki a programközpont és szálláshely szolgáltatásait ténylegesen igénybe veszi, kiskorú vendég esetén, a kiskorú személyt kísérő felnőtt vagy törvényes képviselő, illetve, ha szervezett csoporttal érkezik, a csoport vezetője, valamint az, aki a programközpont és szálláshely bármely szolgáltatását megrendeli.

Szervező: az a személy, aki ténylegesen megszervezi és lebonyolítja a szálláshelyen vendégeskedő csoport programját, utazását. Szolgáltató abban az esetben Szervező is egyben, ha saját maga hirdette meg a táborra történő jelentkezést, megszervezte a programokat, beszerezte a szükséges igazolásokat.

*Szolgáltatás:*

* szálláshely;
* rendezvényhelyszín;
* egyéb foglalkozások;
* túravezetések;
* étkeztetés, külső partner bevonásával;

*Foglalás*: a Vendég írásban leadott foglalásának a Szolgáltató által írásban megküldött visszaigazolása, mely tartalmazza a szolgáltatás tárgyát, helyét, időtartamát, valamint a foglalás véglegesítéséhez szükséges előleg adatait.

## **Általános információk**

**Szolgáltató adatai**

A TáborSág üzemeltetője:

Cégnév: Tápióság Termelő és Szolgáltató Kft.

Rövidített neve: Tápióság Kft.

Székhely: 2253 Tápióság, Bicskei út 3.

Cégjegyzékszám: 13-11-09013-09-203252882

Adószám: 27285066-2-13

Képviseletre jogosult: Császár Gréta ügyvezető

Elérhetőségek:

Telefonszám: +36-70/ 527-0462

E-mail: tapiosagkft@gmail.com

A tábor helyszíne: 2253 Tápióság, Templom tér 1.

weblapja: www.tapiosagkft.hu

## **Általános rendelkezések**

Jelen „Általános Szerződési Feltételek” (továbbiakban ÁSZF) szabályozzák a Szolgáltató által működtetett TáborSág és a hozzá kapcsolódó helyszínek (továbbiakban: TáborSág) szolgáltatásainak igénybevételét.

A TáborSág mint szolgáltató helyszín egyaránt nyújt lehetőséget gyermektáborok, csoportok, baráti, családi társaságok, cégek, civil szervezetek, s egyéb személyek elszállásolására, valamint egynapos rendezvényeik lebonyolítására.

Ezen ÁSZF nem zárja ki külön, speciális megállapodások kötését rendezvény-szervezőkkel, utazásszervezőkkel az adott üzletnek megfelelő feltételekkel. Amennyiben ilyen szerződés létrejön és az abban alkalmazott terminusok mások, mint a jelen ÁSZF-ben, akkor a létrejövő szerződés tartalma az irányadó.

A nem saját szervezésű, lebonyolítású táboroztatás feltételeit a Szervező határozza meg, saját Általános Szerződési Feltételei szerint. Gyermektáboroztatás során Szervező gondoskodik a lebonyolításához szükséges valamennyi dokumentum meglétéről, bejelentési kötelezettségekről (gyermek egészségügyi állapotára vonatkozó EÜ nyilatkozat, Szülői hozzájáruló nyilatkozat, NEBIH bejelentés, stb.).

## **Szerződő felek**

A Szolgáltató által nyújtott szolgáltatásokat a Vendég veszi igénybe. Amennyiben a szolgáltatásokra vonatkozó megrendelést a Vendég közvetlenül a Szolgáltatónak adja le, úgy a Vendég lesz a Szerződő fél. A Szolgáltató és a Vendég együttesen, amennyiben a feltételek teljesülnek, szerződéses felekké válnak (továbbiakban: Felek vagy Szerződő felek).

Amennyiben a szolgáltatásokra vonatkozó megrendelést a Vendég megbízásából egy harmadik személy (továbbiakban Közvetítő) adja le a Szolgáltatónak, az együttműködés feltételeit a Szolgáltató és a Közvetítő között megkötött szerződés szabályozza. Ebben az esetben a Szolgáltató nem köteles vizsgálni, hogy a Közvetítő jogszerűen képviseli-e a Vendéget.

## **A szerződés hatálya, létrejötte**

**Felek között a Szerződés a foglalás visszaigazolását követően, az előírt előleg megfizetésével jön létre,** és a Szolgáltatás igénybevételétől kezdődően a Szálláshelyről való távozásig tart.

A foglalás történhet online szálláshelyközvetítő rendszeren keresztül (pl.: szallas.hu), emailben, telefonon, vagy személyesen történt egyeztetés útján, azonban a visszaigazolás minden esetben írásos formában történik, mely lehet email, vagy eredeti cégszerűen aláírt visszaigazoló dokumentum.

**2. A Szolgáltatások teljesítésének helyszíne:**

* TáborSág szálláshelye: 2253 Tápióság, Templom tér 1.
* Cifra kerti foglalkoztató: 2253 Tápióság, Papp Károly utca 1.

## **Foglalás**

A Szolgáltató által a Vendég részére szóban vagy telefonon adott információ, árajánlat, adat nem minősül Foglalásnak.

A Szolgáltató kizárólag a Vendég ajánlatkérésére írásban ad hivatalos ajánlatot, egyéb eset tájékoztatásnak minősül. Amennyiben az ajánlat elküldésétől számított 48 órán belül vagy az ajánlatban feltüntetett érvényességi időig nem érkezik konkrét megrendelés, úgy a Szolgáltató ajánlati kötöttsége megszűnik.

A Szerződés létrejöttének módozatai:

* a Vendég írásban az tapiosagkft@gmail.com e-mail címre elküldött foglalásával, és annak Szolgáltató általi visszaigazolásával;
* a Vendég megbízásából Közvetítő által (online szálláshely közvetítő oldal, pl. [www.szallas.hu](http://www.szallas.hu), [www.bookingcom](http://www.bookingcom), www.taborhelyszinek.hu), küldött foglalással, és annak írásos visszaigazolásával;
* személyes egyeztetéssel, és az erről szóló írásos, (email) megerősítéssel,

jön létre.

Az írásban (email, vagy online szálláshelykezelő foglalás, írásos feljegyzés) megküldött foglalás, s az arra szintén írásban (email) küldött visszaigazolással, valamint a meghatározott szolgáltatási előleggel biztosított foglalás, írásban megkötött szerződésnek (Továbbiakban Szerződés) minősül. A Szerződés módosításához és/vagy kiegészítéséhez a Felek által jóváhagyott írásbeli megállapodás szükséges (email, vagy aláírt nyomtatott dokumentum). A szóban elhangzott foglalás, megállapodás, módosítás, vagy annak a Szolgáltató általi szóbeli visszaigazolása nem szerződés értékű.

A szálláshely szolgáltatás igénybevételéről szóló Szerződés meghatározott időtartamra szól.

Ha a Vendég a meghatározott időtartam lejárta előtt véglegesen elhagyja a szálláshelyet, a Szolgáltató jogosult a Szerződésben kikötött szolgáltatás teljes ellenértékére. A lejárati idő előtt megüresedett szálláshelyet a Szolgáltató jogosult újra értékesíteni.

## **Szállásdíj, bérleti díj, egyéb fizetési feltételek**

A Szolgáltató által alkalmazott mindenkori szállás lista árak, valamint saját eszközök bérlésének ára, a Szálláshely honlapján találhatók: <https://www.tapiosagkft.hu/taborsag/> .

A lista áraktól Szolgáltatónak lehetősége van eltérni, és csomag ajánlatokat, egyedi kedvezményeket, felárakat meghatározni. Ezen eltérések, valamint a közvetve nyújtott szolgáltatások ára (étkezés, túravezetés, kézműves és egyéb foglalkozások), minden esetben egyedileg kerül meghatározásra, melyről hivatalos árajánlat formájában tájékoztatja a Szolgáltató a Vendéget.

A közzétett árak tartalmazzák a törvényben meghatározott ÁFÁ-t, nem tartalmazzák azonban az idegenforgalmi adót (IFA), ami a listaárakon felül fizetendő. A Szolgáltató a hatályos adó-törvény (ÁFA, IFA) módosulása miatt keletkező többlet terheket előzetes értesítés nélkül átháríthatja a Vendégre. Tápióság Község Önkormányzata jelenleg nem rendelkezik hatályos rendelettel, mely Idegenforgalmi adót vetne ki, így annak mértéke jelenleg 0%.

A Szolgáltató speciális kondíciókhoz kötött termékeinek foglalása, csoportos foglalás vagy rendezvények esetén egyedi szerződésben rögzített feltételeket állapíthat meg. (Eszközbérlés, korai/kései távozás, dekorálás, stb.)

A Szolgáltató speciális kondíciókhoz kötött termékeinek foglalása, csoportos foglalás vagy rendezvények esetén egyedi szerződésben rögzített feltételeket állapíthat meg.

0-2 éves korú gyermek után nem kell külön szállásdíjat fizetni, ha a gyermek kísérő által biztosított utazóágyban alszik.

Pótágy és gyermekágy igényt a Szolgáltatóval előzetesen, a foglalással egy időben, írásban egyeztetni szükséges.

A TáborSág zártkörű rendezvényhelyszínként történő bérlésére vonatkozó aktuális árak, szintén a Társaság honlapján kerülnek részletezésre. Ilyen célú foglalás esetén a Szolgáltató kaució beszedésére jogosult, melynek mértéke 50.000 – 100.000 forintig terjed. Ezen összeget minden esetben a Szálláshely elfoglalása előtt kell a Vendégnek készpénzben megfizetnie.

A kaució összege a helyszín és az ingóságok sértetlen állapotban történő visszaszolgáltatása esetén, a bérlés utolsó napját követő munkanapon visszajár.

**Eszközbérlés**

A szálláshely szolgáltatás részeként, igény esetén, Szolgáltató sporteszközöket, sütögetéshez alkalmas eszközöket, multimédiás eszközöket tud biztosítani a Vendég számára. Ezek bérleti díja az aktuális árlistában kerül feltüntetésre, mely a Társaság honlapján található.

A TáborSág helyszíneinek, illetve bérelt eszközeinek átvételét Felek a jelen ÁSZF 1. számú mellékletében szereplő Átadás-Átvételi jegyzőkönyv kitöltésével, és mindkét fél általi aláírásával ismerik el.

A jegyzőkönyv aláírásával Vendég tudomásul veszi, hogy amennyiben időben nem, vagy hiányosan esetleg sérülten szolgáltatja vissza a számára kiadott eszközöket/területet úgy kötbér megfizetésére köteles, melynek mértéke:

1-10 napjára, naponta: 20.000,- Ft

11. naptól, naponta: 40.000,-Ft

**Fizetési feltételek, előleg**

A szállás és egyéb eszközök bérlésének díja a foglalás során a visszaigazoló dokumentumban kerül meghatározásra, véglegesítésre. Szolgáltató ezt követően csak a Vendég írásbeli hozzájárulásával jogosult a díjakat módosítani.

Szolgáltató a foglalás során, annak írásbeli véglegesítése során előleg bekéréséről határozhat. Ennek megfizetése történhez készpénzben vagy átutalással.

Az előleg összege, vis maior helyzetek kivételével (pl. járványhelyzet), csak abban az esetben jár vissza Vendég számára, ha a foglalását az érkezést megelőző 14 naptári napon belül mondja le. Egyéb esetben az előleget a Szolgáltató nem köteles visszafizetni.

Vendég a szálláshely és a bérelt eszközök díjának, előleggel csökkentett összegét, legkésőbb az érkezés napján, a szállás elfoglalása esetén köteles számla ellenében készpénzben vagy előre utalással Szolgáltató számára megfizetni.

## **Egészségügyi záradék**

18 év alatti magyarországi lakhellyel rendelkező gyermekek táboroztatása esetén, Szolgáltató hazaszállítási kötelezettséget vállal arra az esetre, ha a háziorvos/ügyeletes orvos megítélése szerint bármely résztvevő gyermek súlyos fertőző betegségben szenved, és elkülönítést igényel. Az azonnali hazaszállítást Szolgáltató saját partner bevonásával, egyedi megállapodás keretében teljesíti. A saját partnerrel történő szállítás költségét Szolgáltató viseli.

Mellékletek:

* 1. számú melléklet: ÁSZF és Házirend tudomásul vétele nyilatkozat